Anthon P. Jenssen

Anthon Peter Jenssen (født 1794 i Trondheim, død 1862 i Trondheim) var eier av Vinje bruk i Mosvik fra 1820 til 1851, og ordfører i Ytterøy 1838–39 og 1844–47. 

Han var nest eldste sønn av kjøpmann Matz Jenssen i Trondheim, og fikk handelsutdannelse i Hamburg. Han valgte likevel å satse på landbruket. Brødrene Nicolai Jenssen og Hans Peter Jenssen videreførte handelshuset etter farens død, og kjøpte i 1832 dertil Værdalsgodset og andre større landeiendommer. Begge var dertil ordførere i Trondheim og stortingsmenn. Den yngste broren, Lauritz Dorenfeldt Jenssen (1801–1859), eide Ranheim gård og var ordfører i Strinda.

Han giftet seg i 1820 med Fredrikke Johanne Christiane Støren (1798-1874). De fikk 10 barn, hvorav 8 levde opp. Den eldste sønnen Benedict Jenssen (1822–1883) overtok Vinje og ble senere også ordfører som faren. Nest eldste datter Anne Margrethe giftet seg med Herman Løchen på Sundnes bruk i Inderøy. 

Da Jenssen overtok Vinje i 1820 var fem gårder slått sammen til en i 1770-årene av daværende eier, oberst Andreas Christian Bull. Bull bygde også en ny hovedbygning. Eiendommen omfattet Vinje, Troset, Blomåsen, Øver-Sundset, Lien, Kilen, Hindberg i Framverran og Rotvoll på Inderøy, i tillegg til Mosvik kirke og Ytterøy kirke. Jenssen kjøpte i tillegg gården Lilledalen, og grunnla et brenneri på Vinje i 1829. 

Han var vararepresentant til Stortinget i periodene 1830–1832 og 1839–1841. 

Han kjøpte og flyttet til Havstein gård på Byåsen i Trondheim i 1849, samtidig med at Benedict Jenssen tok over driften av Vinje. Benedict Jenssen fikk skjøte i 1851.

Se også 
 Jenssen (slekt i Trøndelag)

Referanser 

Ordførere i Ytterøy
Vararepresentanter til Stortinget
Norske bønder
Personer fra Inderøy kommune
Mosvik